钦定古今图书集成/明伦汇编/官常典/第620卷 > 《泸州到任谢表》王卿用
## 钦定古今图书集成/明伦汇编/官常典/第620卷 > 《泸州到任谢表》王卿用

肃将隆旨，甫拜明纶。易畀左符，亟奉新渥。念循墙而
莫避，岂出幕之敢辞。揣分逾涯，抚躬增惕。伏念臣行
能无取，牧御非长。三守塞垣，迄无善状；再瞻天阙，忽
冒亲除。惟梓部之奧区，以泸州为重镇。地控云南之
六诏，疆连井络之三边。虽鸟言夷面，久被于文明；然
狼子野心，每虞于猾夏。虽羁维之有道，在震叠以先
声。盖德不足则无以服人，而智不周则艰于虞敌。孔
明心战，不专兵战之劳；德裕捍边，悉本筹边之效。得
人为贵，从古而然；繄阃寄以非轻，岂臣愚之所及。伏
遇陛下曲成万物，器使群工。谓太医以折臂为良，尝
诸疾苦。而刚剂匪养生之具，或用膏粱；致此孱庸，亦
预推择。臣敢不怀威是本，明信自将，不求赫赫之名，
自为身计。第守平平之策，庶答上恩。